****

Sedejeva ulica 11, 5001 Nova Gorica T: 05 303 42 00

 E: pung@policija.si

 www.policija.si

Številka: 0101-5/2024/4 (3H-03)

Datum: 29. 3. 2024

Poročilo o delu PU Nova Gorica za 2023

**V S E B I N A**

[1 ZNAČILNOSTI DELA POLICIJE V LETU 2023 3](#_Toc3530891)

[2 DELO PO POSAMEZNIH DELOVNIH PODROČJIH 5](#_Toc3530892)

[2.1 TEMELJNE DEJAVNOSTI 5](#_Toc3530893)

[2.1.1 Preprečevanje, odkrivanje in preiskovanje kriminalitete 5](#_Toc3530894)

[2.1.2 Vzdrževanje javnega reda ter zagotavljanje splošne varnosti ljudi in premoženja 6](#_Toc3530895)

[2.1.3 Zagotavljanje varnosti cestnega prometa 7](#_Toc3530896)

[2.1.4 Nadzor državne meje in izvajanje predpisov o tujcih 8](#_Toc3530897)

[2.2.1 Policijsko delo v skupnosti 9](#_Toc3530898)

[2.2.2 Operativno-komunikacijska dejavnost 9](#_Toc3530899)

[2.2.3 Forenzična in kriminalistično-tehnična dejavnost 10](#_Toc3530900)

[2.2.4 Analitska dejavnost 10](#_Toc3530901)

[2.2.5 Nadzorna dejavnost 10](#_Toc3530902)

[2.2.7 Reševanje pritožb 11](#_Toc3530903)

[2.2.8 Notranje preiskave 11](#_Toc3530904)

[2.2.9 Informacijska in telekomunikacijska dejavnost 11](#_Toc3530905)

[2.2.10 Kadrovske in organizacijske zadeve 12](#_Toc3530906)

[2.2.11 Izobraževanje, izpopolnjevanje in usposabljanje 12](#_Toc3530907)

[2.2.12 Finančno-materialne zadeve 13](#_Toc3530908)

[2.2.13 Mednarodno sodelovanje 13](#_Toc3530909)

[2.2.14 Odnosi z javnostmi 13](#_Toc3530910)

[2.2.15 Dejavnost specializiranih policijskih enot 14](#_Toc3530911)

[Priloga 1: Statistični podatki za leto *2023* 15](#_Toc3530912)

#

# **1 ZNAČILNOSTI DELA POLICIJE V LETU 2023**

Operativno delo Policijske uprave Nova Gorica v letu 2023 je zaznamovalo nekaj izstopajočih poglavij. Lani smo na območju PU Nova Gorica obravnavali več kaznivih dejanj v primerjavi s preteklih letom, kljub povečanju števila pa je bila lanska preiskanost skupnega števila kaznivih v primerjavi z letom poprej boljša in je znašala dobrih 57 odstotkov. V celotni strukturi je število kaznivih dejanj splošne kriminalitete na isti ravni kot v letu 2022, v porastu pa so bila kazniva dejanja povezana z gospodarsko in mladoletniško kriminaliteto. Lani so bila v rahlem upadu kazniva dejanja zoper premoženje, struktura tovrstnih kaznivih dejanj se v zadnjih letih sicer bistveno ne spreminja. Višina nastale škode, ki so jo povzročili storilci kaznivih dejanj, pa je bila lani v blagem porastu.

Zaznali smo tudi različne oblike kaznivih dejanj, ki temeljijo na zlorabi sodobne informacijske tehnologije, s tem soupadajo tudi potrebe po stalnem usposabljanju in izobraževanju naših uslužbencev. Intenzivno smo izvajali preiskave kaznivih dejanj organizirane kriminalitete glede zlorabe prepovedanih drog, ki so v rahlem porastu, torej kazniva dejanja neupravičene proizvodnje in prometa s prepovedanimi drogami ter kazniva dejanja omogočanja uživanja prepovedanih drog, hkrati pa smo ugotavljali tudi številne kršitve Zakona o proizvodnji in prometu s pprepovedanimi drogami. V manjšem porastu so obravnavani primeri kaznivih dejanjih zoper zakonsko zvezo, družino in otroke, v porastu so bila kazniva dejanja zanemarjanja mladoletne osebe in surovo ravnanje. Minulo leto smo obravnavali manj kaznivih dejanj nasilja v družini, pri reševanju problematike nasilja v družini pa so policisti sodelovali z drugimi pristojnimi ustanovami v obliki večdisciplinarnih strokovnih skupin.

Glede stanja javnega reda in zagotavljanja splošne varnosti je struktura kršitev in splošno ugodno stanje varnosti na nivoju preteklih let, kar se izkazuje v skupnem padcu vseh kršitev predpisov o javnem redu. V strukturi kršitev Zakona o varstvu javnega reda in miru so kršitve povezane z nasilnim in drznim vedenjem, kršitve s področja nasilja v družini in kršitve nedostojnega vedenja do uradne osebe, v manjšem padcu glede na preteklo leto. Na podobni ravni so kršitve hrupa. Kršitve s področja nasilja v družini so v rahlem upadu, prav tako so kazniva dejanja, ki so bila storjena znotraj družine, v upadu. S ciljem zaščite oškodovanca oz. žrtve so policisti lani izrekli podobno število ukrepov prepovedi približevanja kot leto poprej. Učinkovito smo obvladovali kršitve značilne za večje športne prireditve, kar je povezano tudi z organiziranimi navijaškimi skupinami. Operativno uspešno smo izvajali tudi naloge na drugih javnih prireditvah oz. koncertnih prireditvah z večjim številom obiskovalcev.

Policijske enote PU Nova Gorica so lani izvedle večje število preventivnih aktivnosti policijskega dela v skupnosti. Za krepitev partnerskega sodelovanja v skupnosti so policijske postaje sodelovale tako z župani občin, varnostnimi sosveti, s sveti krajevnih skupnosti, kakor tudi z drugimi subjekti v lokalni skupnosti. Območne PP z lokalnimi skupnostmi sodelujejo tudi v občinskih Svetih za preventivo in vzgojo v cestnem prometu. V dveh občinah sta ustanovljeni Komisiji za izboljšanje stanja javnega reda in miru. V več občinah smo sodelovali tudi na sestankih s člani Lokalnih akcijskih skupin (LAS), ki se ukvarjajo s problematiko prepovedanih drog in drugih oblik zasvojenostih.

Drugo polovico lanskega leta so zaznamovale poplave po obilnem deževju tudi na območju PU Nova Gorica, predvsem na Tolminskem in Idrijsko-Cerkljanskem območju. Policisti PU Nova Gorica so izvajali naloge na terenu oz. varovanju območij ter nudili pomoč silam zaščite in reševanja oz. sodelovali v operativnih štabih civilne zaščite.

Varnost cestnega prometa, upoštevajoč kriterij posledic v prometnih nesrečah, je bila lani v primerjavi z letom poprej sicer na nižji ravni, pa vendarle primerljiva ali celo boljša v primerjavi z daljšim statističnim obdobjem nazaj. V porastu je bilo skupno število prometnih nesreč, prav tako smo evidentirali več smrtnih nesreč, manj pa je bilo število prometnih nesreč s telesnimi poškodbami. V porastu je bilo število prometnih nesreč z materialno škodo.

Glede nadzora državne meje in izvajanja predpisov o tujcih je bilo lani ugotovljeno večje število kršitev povezanih z nedovoljenim prebivanjem tujcev in nedovoljenimi vstopi preko notranjih mejah. Prav tako se je povečalo število tujcev obravnavanih v povezavi s postopki za mednarodno zaščito v R. Sloveniji.

Sodelovanje z drugimi organi in ustanovami poteka strokovno učinkovito in konstruktivno, saj izvajamo več skupnih operativnih dejavnosti. S pristojnimi inšpekcijskimi organi drugih ministrstev smo sodelovali predvsem na glede nadzora nad prebivanjem, zaposlovanjem ter zadrževanjem tujcev v državi, posebno pozornost smo namenili tudi problematiki zlorabe in izkoriščanja tujih delavcev s strani delodajalcev ter varovanju okolja.

Operativno učinkovito smo sodelovali z italijanskimi varnostnimi organi glede nalog za preprečevanje nezakonitih migracij in vseh drugih oblik čezmejne kriminalitete, prav tako so ob državni meji naloge izvajale **mešane patrulje slovenskih in italijanskih policistov**. Od 21. oktobra 2023 je delo policistov na območju PU Nova Gorica povezano tudi z ponovno začasno uvedbo nadzora na skupni notranji meji med Slovenijo in Italijo. Z italijansko prometno policijso smo tekom leta sodelovali v poostrenih nadzorih v cestnem prometu.

Policijska uprava Nova Gorica je tudi v letu 2023 veliko pozornosti namenjala učinkoviti organizaciji dela, da je lahko kljub 68-odstotni kadrovski zasedenosti delovnih mest zagotovila ustrezno raven varnosti na celotnem območju. V tem kontekstu so poleg iskanja sinergije med policijskimi postajami in drugimi enotami, pri izvajanju nalog sodelovali tudi pomožni policisti. Kljub zgoraj navedenim dejavnikom smo se odzvali na vse interventne dogodke v času, ki bistveno ne odstopa od preteklih let.

# **Metodološka pojasnila**

V letnem poročilu o delu policije za 2023 [v nadaljevanju: letno poročilo] so statistični podatki pridobljeni iz aplikacije *Statistika - Dinamična poročila (novi STAI) – Letno poročilo – nova metodologija za letna in polletna poročila*. Posamezne preglednice in grafi, pri katerih so potrebna posebna metodološka pojasnila, so označeni z zvezdico, pojasnila pa so navedena pod njimi. Oznaka »0« v preglednicah pomeni, da pojav ni bil evidentiran, oznaka »–« pomeni, da pojava ni več mogoče beležiti ali se ni beležil [zakonske spremembe, sprememba metodologije evidentiranja].

Dokončni statistični podatki za letno poročilo 2023 so bili vsem policijskim enotam dostopni 12. februarja 2024, zato ne vključujejo podatkov, ki so bili vneseni v računalniški sistem pozneje. Napake v podatkih so se lahko odpravljale do omenjenega datuma. Posamezne kategorije, preglednice in grafi, za katere so potrebna posebna metodološka pojasnila, so označene z zvezdico, pojasnila pa so navedena tik pod njimi. Nekateri primerjalni statistični podatki iz preteklih let se zaradi spremenjene oz. prenovljene metodologije zajemanja in prikazovanja ter odpravljenih napak nekoliko razlikujejo od podatkov v prejšnjih letnih poročilih. Statistični podatki se praviloma prikazujejo v daljšem časovnem obdobju [5- ali 10-letnem]. Nekateri podatki so sicer še prikazani za krajše obdobje, ker se beležijo šele krajši čas ali zaradi pogostih zakonskih sprememb v zadnjih letih [na primer spremembe Zakona o prekrških].

Statistični podatki o kriminaliteti se prikazujejo po datumu prvega zaključnega dokumenta [kazenska ovadba ali poročilo v dopolnitev kazenske ovadbe].[[1]](#footnote-1) Prikazana niso kazniva dejanja s področja cestnega prometa. Število kaznivih dejanj, ki se preganjajo na predlog in pri katerih je oškodovanec že ob podaji ovadbe odstopil od pregona [pisna izjava o umiku ali izjava o umiku predloga za pregon], so prikazana v posebni preglednici, niso pa všteta v skupno število obravnavanih kaznivih dejanj. V okviru obravnavane kriminalitete so prikazana kazniva dejanja, za katera je policija vložila kazensko ovadbo ali poročilo v njeno dopolnitev. Preiskana kazniva dejanja so tista, pri katerih je bil osumljenec znan že ob prijavi ali odkritju kaznivega dejanja ali pa ga je policija odkrila pozneje.

Druga metodološka pojasnila:

* v poročilu so prikazana kazniva dejanja, razen kaznivih dejanj s področja cestnega prometa in kaznivih dejanj, ki se preganjajo na predlog, pri katerih je oškodovanec že ob podaji ovadbe odstopil od pregona [pisna izjava o umiku ali izjava o umiku predloga za pregon];
* preiskana kazniva dejanja so tista, pri katerih je bil osumljenec znan že ob prijavi ali odkritju kaznivega dejanja ali pa ga je policija pozneje odkrila;
* kršitve zakonodaje s področja cestnega prometa niso vključene v kršitve predpisov o javnem redu;
* v okroglih oklepajih so primerjalni podatki za 2022, v oglatih oklepajih pa so druga pojasnila, viri in podobno;
* oznaka » 0 « pomeni, da pojava ni bilo [pojav ima vrednost 0],
* oznaka » – « pomeni, da **pojava** ni mogoče več beležiti ali se ni beležil [zakonske spremembe, sprememba metodologije evidentiranja],
* spremenjeno poglavje Operativno-komunikacijske dejavnosti predstavljeni statistični podatki o deležu klicev, sprejetih v prvih 12 sekundah, in povprečnem času zvonjenja za interventne klice na številko 113. Čas se meri od trenutka, ko na sprejemnem mestu začne zvoniti telefon, do trenutka, ko je klic sprejet.
* oznaka » … « pomeni, da izračun ni smiseln, pri čemer se upoštevajo:
* načelo kumulative [seštevek številčnih podatkov določenega pojava v obravnavanem in primerjalnem obdobju mora biti enak ali večji kot 50],
* prevelik porast: enak ali več kot 150,0 %,
* prevelik padec: enak ali več kot 80,0 %.

# **2 DELO PO POSAMEZNIH DELOVNIH PODROČJIH**

##

## 2.1 TEMELJNE DEJAVNOSTI

### **Preprečevanje, odkrivanje in preiskovanje kriminalitete**

Leta 2023 je bilo na območju Policijske uprave Nova Gorica [v nadaljnjem besedilu: PU Nova Gorica] obravnavanih 2.207 (2.025 [[2]](#footnote-2)) kaznivih dejanj, kar je 8,9-odstotno povečanje glede na prejšnje leto. Policisti so jih zaznali 508 (441) ali za 15,2 % več kot leto prej. Državnemu tožilstvu smo podali 1.000 (997) kazenskih ovadb in 687 (545) poročil v dopolnitev kazenske ovadbe. Prav tako smo na tožilstvo podali 273 (234) poročil o dejanjih brez pravne podlage za pregon [deseti odstavek 148. člena Zakona o kazenskem postopku – ZKP]. Zaradi posledic kaznivih dejanj je 1 (2) oseba izgubila življenje, 28 (23) oseb je bilo hudo in 42 (34) lahko telesno poškodovanih. Po oceni policije so storilci kaznivih dejanj povzročili škodo v višini 4.296,8 (4.201,7) evrov [škoda v 1.000 evrov].

Od skupnega števila kaznivih dejanj jih je bilo preiskanih 1.263 (1.105) ali 14,3 % več kot leto pred tem, kar sicer obsega 57,2-odstotno (54,6-odstotno) skupno preiskanost oziroma 4,7 odstotnih točk več kakor prejšnje leto. V letu 2023 je delež kaznivih dejanj, odkritih z lastno dejavnostjo, znašal 23,0 % (20,3 %).

Ovadenih je bilo 660 (621) oseb, od tega 82,1 % moških in 17,9 % žensk. Večina ovadenih je bila slovenskih državljanov, in sicer 77,7 % vseh ovadenih. Predložili smo tudi kazenske ovadbe zoper 17 (57) pravnih oseb.

PU Nova Gorica je obravnavala 1.697 (1.698) kaznivih dejanj splošne kriminalitete, kar je 76,9 % celotne kriminalitete. Pri večini teh dejanj gre za kazniva dejanja zoper premoženje.

Obravnavanih je bilo 60 (43) kaznivih dejanj zoper življenje in telo. Delež preiskanih tovrstnih kaznivih dejanj znaša 91,7 % (95,3 %). Pri najhujših kaznivih dejanjih zoper življenje in telo smo obravnavali 2 (3) kaznivi dejanji uboja. Lani kaznivega dejanja umora nismo obravnavali (1), prav tako nismo obravnavali kaznivo dejanje posebno hude telesne poškodbe (1). Obravnavali smo še 6 (2) kaznivih dejanj hude telesne poškodbe in 51 (36) kaznivih dejanj lahke telesna poškodbe.

Število obravnavanih kaznivih dejanj zoper spolno nedotakljivost se je povečalo – obravnavanih je bilo 47 (23) tovrstnih dejanj. Obravnavani so bili 4 (5) primeri kaznivega dejanja posilstva, 12 (11) kaznivih dejanj spolnega napada na osebo, mlajšo od petnajst let in 22 (4) kaznivih dejanj Prikazovanje, izdelava, posest in posredovanje pornografskega gradiva.

Lani je bilo obravnavanih 115 (106) kaznivih dejanj zoper zakonsko zvezo, družino in otroke. Delež preiskanosti tovrstnih kaznivih dejanj je lani znašal 94,8 % (99,1 %). Večina kaznivih dejanj, teh je bilo 44 (40), so kazniva dejanja zanemarjanje mladoletne osebe in surovo ravnanje ter kazniva dejanja nasilja v družini - teh je bilo 43 (45). Pri reševanju problematike nasilja v družini so policisti sodelovali s centri za socialno delo. Sodelovanje je potekalo v obliki večdisciplinarnih strokovnih skupin.

Obravnavali smo 1.108 (1.182) kaznivih dejanj zoper premoženje. Število teh dejanj je v rahlem upadu. Delež preiskanosti teh kaznivih dejanj je znašal 32,0 % (34,5 %). Med kaznivimi dejanji premoženjske kriminalitete izstopajo predvsem kazniva dejanja tatvine, ki jih je bilo 503 (515), velika tatvina, ki jih je bilo 248 (304), poškodovanje tuje stvari, ki jih je bilo 128 (113). Preiskanost tatvin je bila 36,0 % (33,8 %), velikih tatvin 13,7 % (17,1 %) in poškodovanj tuje stvari 26,6 % (33,6 %). Obravnavanih je bilo tudi 149 (168) klasičnih goljufij in 5 (11) ropov. Goljufije so bile preiskane v deležu 47,7 % (60,7), ropi so bili preiskani v deležu 40,0 % (81,8 %). V letu 2023 smo iskali 13 (17) motornih vozil, našli smo jih 4 (7).

Gospodarskih kaznivih dejaj je bilo za 55,7 % več, in sicer 510 (327). Najpogosteje je šlo za kazniva dejanja poneverbe in neupravičene uporabe tujega premoženja – 240 (10), ponareditve ali uničenja poslovnih listin – 76 (106), ponarejanja denarja – 69 (56), uporabe ponarejenega negotovinskega plačilnega sredstva – 31 (25) in zlorabe negotovinskega plačilnega sredstva – 26 (4). Materialno škodo v vseh gospodarskih kaznivih dejanjih ocenjujemo na 1.084.000 (1.928.000) evrov, kar je bistveno manj kot leto prej. Minulo leto je bilo zaključenih 12 (17) finančnih preiskav.

Pri računalniški kriminaliteti je bilo lani obravnavanih 11 (16) kaznivih dejanj napada na informacijski sistem, obravnavali smo tudi 13 (7) kaznivih dejanj zlorabe osebnih podatkov.

Lani smo obravnavali 1 (1) kaznivo dejanje z elementi korupcije, in sicer sprejemanje koristi za nezakonito posredovanje.

V letu 2023 so bila obravnavana 3 (38) kazniva dejanja organizirane kriminalitete.

Obravnavanih je bilo 107 (98) kaznivih dejanj zlorabe prepovedanih drog oziroma oz. za 9,2 **%** več kot leto prej, in sicer 95 (94) kaznivih dejanj neupravičene proizvodnje in prometa s prepovedanimi drogami ter 12 (4) kazniva dejanja omogočanja uživanja prepovedanih drog. Lani je bilo zaznanih še 211 (166) prekrškov po Zakonu o proizvodnji in prometu s prepovedanimi drogami.

Obravnavali smo 8 (4) kazniva dejanja nedovoljene proizvodnje in prometa z orožjem ali eksploziva, in 1 (1) kaznivo dejanje trgovine z ljudmi.

Minulo leto smo obravnavali 129 (127) kaznivih dejanj različnih oblik ogrožanja varnosti. Med temi je bilo največ kaznivih dejanj grožnje – 103 (99), sledijo kazniva dejanja izsiljevanja - 15 (11) in povzročitve splošne nevarnosti – teh je bilo lani 8 (15).

###

### **2.1.2 Vzdrževanje javnega reda ter zagotavljanje splošne varnosti ljudi in premoženja**

Trendi operativne problematike na tem področju dela v letu 2023 so na podobni ravni kot leta 2022. To se kaže v skupnem padcu vseh kršitev predpisov o javnem redu. V manjšem padcu so kršitve Zakona o varstvu javnega reda in miru (ZJRM-1). V strukturi kršitev ZJRM-1, so kršitve povezane z nasilnim in drznim vedenjem, kršitve s področja nasilja v družini in kršitve nedostojnega vedenja do uradne osebe, v manjšem padcu glede na preteklo leto. Število kršitev glede hrupa je na enaki ravni kot v letu 2022.

Glede kršitev drugih predpisov o javnem redu je več tudi kršitev predpisov, kot so Zakon o proizvodnji in prometu s prepovedanimi drogami, Zakon o eksplozivnih in pirotehničnih izdelkih ter Zakon o zaščiti živali. V upadu so kršitve Zakona o javnih zbiranjih, Zakona o zasebnem varovanju, Zakona o osebni izkaznici, Zakona o ohranjanju narave in Zakona o orožju. Pri preprečevanju kršitev javnega reda in miru, vandalizma, prepovedanih drog in drugih varnostnih pojavov je bila večja pozornost usmerjena v mestno središče Nove Gorice in javne prireditve na Tolminskem, na Goriškem, na območju Ajdovščine in Vipave ter na Idrijskem. Prav tako so bile po mestnih središčih in večjih krajih organizirane silvestrske prireditve. Poleg omenjenega so potekale tudi nogometne tekme II. SNL. Na večini nogometnih tekem kršitev med organiziranimi navijači nismo obravnavali, razen manjših kršitev povezanih s področjem Zakona o eksplozivih in pirotehničnih izdelkih. Na območju PU Nova Gorica so tekom leta potekali protestni shodi (shod pacientov v Novi Gorici, shod civilne inciative v Vrtojbi glede zaprtja asfaltne baze, shod med Gorico in Novo Gorico na ŽP Nova Gorica - Podnebni štrajk). V msecu juliju in avgustu so policisti na Tolminskem in Idrijsko-Cerkljanskem območju izvajali številne aktivnosti zaradi poplav po obilnem deževju. Policisti PU Nova Gorica so izvajali naloge na terenu oz. varovanju območij ter nudili pomoč silam zaščite in reševanja oz. sodelovali v operativnih štabih civilne zaščite. Policisti PP Nova Gorica so julija izvajali aktivnosti v zvezi najdbe in deaktivacije neeksplodiranega ubojnega sredstva na železniški postaji Nova Gorica. Skupni nadzori so bili po dogovoru z RKI Nova Gorica opravljeni tudi zaradi ugotavljanja kršitev Zakona o ohranjanju narave in Zakona o gozdovih. Poleg tega pa tudi skupni nadzori glede plovbe na reki Soči ter ob koncu oz. pričetku šolskega pouka. Nadzor nad zasebnimi varnostnimi subjekti so policijske postaje opravljale ob rednem delu. PP so nadzor vršile tudi nad prevozom denarnih pošiljk, pri čemer kršitve niso bile ugotovljene. Problematika, povezana z uporabo pirotehničnih izdelkov ni bila izstopajoča, kljub temu je bilo zaseženih več pirotehničnih izdelkov.

Leta 2023 smo na območju PU Nova Gorica obravnavali 1.232 (1.298) vseh kršitev s področja javnega reda ali za 5,1 % manj kot leto prej. V manjšem padcu so kršitve Zakona o varstvu javnega reda in miru, in sicer je bilo obravnavanih 689 (740) kršitev.Povečanje teh kršitev je zaznati na PP Tolmin, druge PP beležijo manjši padec. Več kršitev smo zaznali po Zakonu o proizvodnji in prometu s prepovedanimi drogami 211 (166), Zakonu o eksplozivnih in pirotehničnih izdelkih 19 (8) in Zakonu o zaščiti živali 70 (63). Manj kršitev pa je bilo po Zakonu o javnih zbiranjih 46 (52), Zakonu o zasebnem varovanju 28 (43), Zakonu o osebni izkaznici 26 (30), Zakonu o ohranjanju narave 11 (14) in Zakonu o orožju 10 (20).

Policijske postaje so leta 2023 v 49 (54) primerih upravičenim subjektom nudile pomoč – asistenco. Največ asistenc je bilo nudenih zdravstvenemu osebju na podlagi Zakona o duševnem zdravju in sicer v 42 (38) primerih. 2 (9) asistenci sta bili nudeni tudi sodišču. Policisti so obravnavali več dogodkov, in sicer 76 (58) delovnih nesreč ali nesreč pri delu, 31 (27) gorskih nesreč, 17 (14) samomorov, 1 (0) utopitev, 1 (0) onesnaženje ali ogrožanje okolja in 1 (0) nesrečo ali izredni dogodek v železniškem prometu. Obravnavali pa smo manj požarov 56 (59), nesreč pri športu in rekreaciji 28 (33), poskusov samomorov 13 (16), nesreč na smučišču 12 (15) in nesreč v zračnem prostoru 5 (19). Enako število pa je bilo obravnavanih nesreč na vodi 2 (2). Organizirali smo tudi 18 (22) iskalnih akcij z namenom iskanja pogrešanih oseb.

Da bi zaščitili oškodovanca oz. žrtvev, so policisti leta 2023 izrekli 34 (36) ukrepov prepovedi približevanja. Problematika nasilja v družini je glede števila kršitev ZJRM-1 in glede obravnavanih kaznivih dejanj statistično manj. Tako smo lani obravnavali 121 (127) kršitev po 6/4 členu ZJRM-1 in 43 (45) kaznivih dejanj Nasilje v družini. Sodelovanje s CSD Severna Primorska in koordinatorko za obravnavo nasilja v družini je potekalo učinkovito in konstruktivno.

PPE PU se je v varovanje nogometnih tekem v I. in II. SNL Telekom Slovenije vključila ob varovanju nogometne tekme med ND Gorica – NK Mura (10. 3. 2023), ND Gorica – NK Maribor (1. 4. 2023), ND Gorica - NK Olimpija (23. 4. 2023), NK Primorje – NK Nafta (2. 9. 2023) in NK Primorje – ND Gorica (7. 10. 2023). Na PU Nova Gorica smo z organizatorjem sklenjenili 4 soglasja za nudenje pomoči pri izvedbi športne prireditve – nogomet, in sicer dve na PP Nova Gorica in dve na PP Ajdovščina.

### **Zagotavljanje varnosti cestnega prometa**

Upoštevajoč kriterij posledic v prometnih nesrečah, predvsem glede smrtnih posledic in telesno poškodovanih, je bila varnost cestnega prometa v primerjavi z letom 2022 na nižji ravni. Povečalo se je skupno število obravnavanih prometnih nesreč, in sicer smo jih lani obravnavali 913 (861). Število prometnih nesreč s smrtnim izidom se je povečalo - 5 (1), manjše pa je bilo število prometnih nesreč s telesnimi poškodbami 296 (312). Povečalo se je tudi število prometnih nesreč z materialno škodo 612 (548). V letu 2023 je umrlo 5 (1) oseb, huje telesno poškodovanih je bilo 65 (64) oseb, lažje telesno poškodovanih pa 271 (292) oseb. Kljub temu pa so posledice nesreč primerljive ali statistično gledano v pozitivnem trendu če jih primerjamo z daljšim letnim oz. časovnim primerjalnim obdobjem nazaj.

Najpogostejši vzroki prometnih nesreč, v katerih so bile tudi najhujše posledice, je bila nepravilna stran in smer vožnje in premiki z vozilom, v katerih so umrle 4 (0) osebe, 18 (16) oseb je bilo hudo telesno poškodovanih in 55 (51) lahko telesno poškodovanih. Sledi neprilagojena hitrost, zaradi katere je 1 (0) oseba umrla, 27 (26) oseb je bilo hudo telesno poškodovanih in 68 (66) lahko telesno poškodovanih. Sledi neupoštevanje pravil o prednosti, v kateri je bilo 9 (8) hudo in 46 (52) oseb lahko telesno poškodovanih. Naslednji vzrok je neustrezna varnostna razdalja, v katerih se je 1 (1) oseba hudo telesno poškodovalo in 21 (20) oseb lahko telesno poškodovalo. Zaradi nepravilnega prehitevanja ni umrla nobena (1) oseba, 7 (5) oseb je bilo hudo telesno poškodovanih in 12 (12) lahko telesno poškodovanih. Pri ostalih vzrokih je bilo hudo in lažje telesno poškodovanih manjše število udeležencev.

Policisti so v cestnem prometu ugotovili 13.256 (15.099) kršitev različne zakonodaje, največ kršitev Zakona o pravilih cestnega prometa - 11.267 (12.657). Število izrečenih opozoril v cestnem prometu se je zmanjšalo na 2.285 (5.948). Lani je bilo odrejenih 11.518 (14.073) preizkusov alkoholiziranosti, od tega jih je bilo 589 (713) pozitivnih. Odrejenih je bilo 52 (89) strokovnih pregledov zaradi suma vožnje pod vplivom alkohola, 169 (183) strokovnih pregledov pa je bilo odrejenih zaradi suma vožnje pod vplivom mamil. Delež alkoholiziranih povzročiteljev prometnih nesreč je bil nekoli višji v primerjavi z letom 2022 in je znašal 8,81 % (8,59 %). Na podlagi 24. člena ZPrCP je bilo pridržanih 17 (12) alkoholiziranih voznikov. Zaseženih je bilo 135 (154) motornih vozil.

Najhujše posledice prometnih nesreč glede na primarno lokacijo smo obravnavali v naseljih brez uličnega sistema, v kateri so umrle 3 (0) osebe, v naselju z uličnim sistem, kjer je umrla 1 (0) oseba in na glavni cesti, kjer je umrla 1 (1) oseba. Poleg 1 (1) umrle osebe, je bilo na glavnih cestah v prometnih nesrečah še 12 (15) oseb huje in 59 (62) oseb lažje telesno poškodovanih. Na regionalnih cestah ni umrla nobena (0) oseba, 25 (19) oseb je bilo huje in 71 (81) lažje telesno poškodovanih. Na lokalnih cestah v prometnih nesrečah ni umrla nobena (0) oseba, 8 (6) oseb je bilo huje in 31 (28) lažje telesno poškodovanih. V naseljih brez uličnega sistema so v prometnih nesrečah umrle 3 (0) osebe, 8 (9) oseb je bilo huje in 36 (28) lažje telesno poškodovanih. V naseljih z uličnim sistemom je umrla 1 (0) oseba, 13 (11) oseb je bilo huje in 66 (79) lažje telesno poškodovanih. Na hitri cesti H4 (Razdrto – Nova Gorica) ni umrla nobena (0) oseba, 2 (2) osebi sta bili huje telesno poškodovani in 11 (10) oseb lažje telesno poškodovanih. Prav tako na turističnih cestah v prometnih nesrečah ni umrla nobena (0) oseba, 3 (2) osebe so bile huje telesno poškodovane, 6 (4) oseb pa je bilo lažje telesno poškodovanih.

Policisti so poleg rednih oblik dela pri nadzoru cestnega prometa tudi lani nadaljevali s posebnimi oblikami nadzora prometa, kot so kratkotrajni poostreni nadzori, skupinsko delo na varnostno bolj problematičnih odsekih (Soška cesta, »Keltika«, relacija med Šempetrom pri Gorici in Dornberkom, …) in ob problematičnih dnevih (pustovanje, letna turistična sezona, martinovanje, mesec december, …). Meritve hitrosti zaradi prekoračitev največje dovoljene hitrosti smo časovno izvajali predvsem z Multaradarjem C in video nadzornim sistemom Provida. Poostrene nadzore so policisti zaradi gostitve prometnih nesreč izvajali na kritičnih odsekih, kjer so se usmerjali v izstopajoče kršitve. Izvedeni so bili tudi skupni nadzori z italijansko prometno policijo. Prav tako smo nadaljevali z izvajanjem nadzorov s posebnimi prometnimi patruljami na relacijah, ki izstopajo zaradi hitrosti in voznikov motornih koles. Med vikendi v poletni turistični sezoni smo nadaljevali s prakso poostrenih nadzorov na relaciji Kobarid – Idrija in Tolmin – Nova Gorica (G2/102 in 103 in na R1/203, 204 in 206). V letu 2023 je PPP Nova Gorica na hitri cesti H4 zagotavljala stalno prisotnost patrulje, zaradi česar se je posledično zmanjšalo število ugotovljenih kršitev vožnje pod vplivom alkohola oziroma prepovedanih drog ter število zaseženih vozil. Bistveno pa se je povečalo število ugotovljenih kršitev na hitri cesti H4 – teh je bilo 1.096 (502). Manjšo prisotnost policistov PPP Nova Gorica na ostalih državnih in lokalnih cestah nadomeščamo z usmerjanjem območnih policijskih postaj v nadzor cestnega prometa ter ugotavljanje hujših cestnoprometnnih prekrškov.

V zimskih razmerah so policisti občasno z neposrednim nadzorom cestnega prometa reševali oz. obvladovali problematiko burje, ki neposredno vpliva na varnost vseh udeležencev na odseku državne ceste Razdrto – Podnanos – Vipava – Ajdovščina in na odseku hitre ceste H4 med Razdrtim in Ajdovščino.

2.1.4 Nadzor državne meje in izvajanje predpisov o tujcih

Leta 2023 je bilo zaradi kršitev določil Zakona o tujcih obravnavanih 509 (467) tujcev, kar je predvsem posledica normalizacije potovanj tujcev po omejitvah povezanih z epidemijo Covid-19, ki so veljale v preteklosti. Od 21. 10. 2023 je bilo delo policistov na območju PU Nova Gorica povezano tudi z ponovno začasno uvedbo nadzora na skupni notranji meji s strani Italije.

Ugotovljenih je bilo 554 (394) primerov nedovoljenih vstopov preko notranjih meja, od tega 361 (344) oseb, ki so nedovoljeno vstopile iz Italije, 138 (41) iz Hrvaške, kjer je bila leta 2022 še zunanja schengenska meja, 54 (46) oseb pa je nedovoljeno vstopilo iz Madžarske. 1 (4) oseba je nedovoljeno vstopili iz Avstrije. Od tega je bilo 173 (107) tujcev povezanih z nezakonitimi migracijami oz. postopki za pridobitev mednarodne zaščite v Republiki Sloveniji. V primeru 173 tujcev, ki so bili po nedovoljenem prestopu notranje meje prvič obravnavani na območju PU Nova Gorica, jih je 119 vstopilo iz Hrvaške, 44 iz Madžarske, 9 iz Italije in 1 iz Avstrije.

V primerih ostalih 381 tujcev pa je šlo za državljane tretjih držav, ki imajo urejen status bivanja v eni izmed držav članic EU oziroma državljane EU, pri vstopu v Republiko Slovenijo niso posedovali ustreznih listin. Namen njihovega vstopa je bil največkrat obisk nakupovalnih središč, točenje goriva ali pa obisk igralnic. V tej kategoriji so med državljani tretjih držav prevladovali državljani Kitajske (39 oseb), med državljani EU pa državljani Italije (74 oseb).

Poleg zgoraj navedenih nedovoljenih vstopov notranje meje, so policisti v letu 2023 obravnavali še 1.793 (262) tujcev, ki so po podani nameri za podajo prošnje za mednarodno zaščito predhodno zapustili prostore azilnega doma oziroma njegove izpostave ter se največkrat z javnim prevozom (avtobusi, vlaki, taksi vozila) pripeljali na območje Nove Gorice z namenom nadaljevanja poti proti cijnim državam v zahodni Evropi.

Poostreni nadzori nedovoljenih vstopov so se izvajali na mednarodnih komunikacijah z Republiko Italijo, na mejnem območju med Novo Gorico in Mirnom ter v samem mestu Nova Gorica. V koordinaciji SUP PU so bili poostreni nadzora izvedeni v mesecu oktobru, novembru in decembru. Policijske postaje so na podlagi lastnih načrtov izvedle 23 poostrenih nadzorov.

Na podlagi sporazuma o prevzemu oseb na skupni državni meji, je bilo tujim varnostnim organom izročenih 7 (10) oseb, sprejetih je bilo 40 (17) oseb.

Zaradi nedovoljenega prebivanja so policisti obravnavali 50 (31) oseb. V primerjavi z letom 2022 je več ugotovljenih tovrstnih kršitev. Od tega je bilo 19 tujcev obravnavanih s strani PPIU Nova Gorica v sklopu odkrivanja in preprečevanja dela na črno, saj so v Republiko Slovenijo vstopili v turistične namene ter posledično bivali v naši državi v nasprotju z vstopnim naslovom. Ostali tujci pa so bili obravnavani zaradi prekoračitve dovoljenega časa bivanja na schengenskem območju oz. na območju Slovenije. Po državljanstvu so tako kot v letu 2022 prevladovali državljani Moldavije 13 (16). Zaradi nedovoljenega prebivanja so bile 23 tujcem izdane odločbe o vrnitvi, v primerjalnem letu 2022 pa 8. Od tega je bilo izdanih 17 odločb o vrnitvi z rokom za prostovoljni odhod in 6 odločb brez roka za prostovoljni odhod. Po državljanstvu so prevladovali državljani Argentine s 5 osebami, Severne Makedonije s 4 in BIH s 3 osebami.

V koordinaciji SUP PU so bili poostreni nadzori na področju nedovoljenega prebivanja potekali junija, julija, avgusta in decembra. Policijske postaje so na podlagi lastnih načrtov izvedle 15 poostrenih nadzorov.

V sklopu nalog, ki izhajajo iz koncepta izravnalnih ukrepov, so policisti PU Nova Gorica izvedli 82 (26) postopkov na podlagi 35. člena Zakona o nadzoru državne meje. Prav tako je bilo 146 (2022 -110, 2021 – 89, 2020 – 105, 2019 – 127) zadetkov v SIS, od tega 109 (2022-82, 2021 – 50, 2020 – 73, 2019 – 69) zadetkov v zvezi postopkov z osebami, 25 (2022 – 19, 2021 – 27, 2020 – 22, 2019 – 33) zadetkov v zvezi z vozili ter 12 (8 – 2022, 2021 – 12, 2020 – 10, 2019 – 25) zadetkov v zvezi z listinami.

Z inšpekcijskimi organi drugih ministrstev se je sodelovalo predvsem na področju učinkovitega nadzora nad prebivanjem, zaposlovanjem ter zadrževanjem tujcev v državi. Posebno pozornost smo namenili problematiki zlorabe in izkoriščanja tujih delavcev s strani delodajalcev. V tem segmentu nalog smo z upravnimi enotami in drugimi državnimi organi v konkretnih postopkih in pri izvajanju poostrenih nadzorov, medsebojno obveščalo in izmenjavalo podatke.

2.2 DRUGE DEJAVNOSTI

### **2.2.1 Policijsko delo v skupnosti**

Policisti so v letu 2023 izvajali naloge, ki so bile načrtovane kot policijsko delo v skupnosti in preventiva in ob tem izvedli več preventivnih aktivnosti - 1.181 (1.076). PU in PP so sodelovale z župani, z drugimi predstavniki v lokalnih skupnostih. **Za krepitev partnerskega sodelovanja v skupnosti je** bil sosvet sklican vObčini Bovec. **Druge občine oz. PP varnostnih sosvetov niso sklicevale.** Načelniki PP pa so na lokalnem nivoju samostojno izvedli sestanke z župani na območju PU Nova Gorica, nekateri VPO pa sestanke s predsedniki KS ali sestanke v svetih KS. Ob tem pa so bila na nekaterih občinskih svetih s strani načelnikov PP predstavljena tudi poročila o delu policijskih postaj (Vipava, Bovec, Idrija, Brda, Miren-Kostanjevica, Tolmin).

Pristojne območne policijske postaje z lokalnimi skupnostmi sodelujejo tudi v občinskih Svetih za preventivo in vzgojo v cestnem prometu. V dveh občinah sta ustanovljeni Komisiji za izboljšanje stanja javnega reda in miru. Posamezni policisti so člani Lokalnih akcijskih skupin (LAS), ki se ukvarjajo s problematiko prepovedanih drog in drugih oblik zasvojenostih. Tovrstno sodelovanje na splošno ocenjujemo pozitivno. Sestanki LAS v letu 2023 so bili izvedeni v Ajdovščini, Bovcu in Kobaridu.

Preventivno dejavnost smo izvajali tudi s sodelovanjem medijev in pripravili svetovanja o premoženjski kriminaliteti (vlomi, ropi, ...), javnega reda in miru (gore, smučišča, naravno okolje, pirotehnika, beračenje, …) ter varnosti v cestnem prometu (pešci, enosledna vozila, hitrost, vožnje pod vplivom alkohola, …). VPO-ji so tekom leta v OŠ izvajali preventivne projekte GPU: Varna pot v šolo in domov, Zberi pogum in povej, Policist Leon svetuje, Šolar na smuči, Mednarodni dnevi boja proti nasilju nad ženskami, … Glede na opisano v letu 2023 nismo izvedli Igrice 113. Poleg omenjenega smo izvajali še prev. projekte PU Nova Gorica (Likovni natečaj za učence OŠ, traktoristi, enosledna vozila, ...). V poletni sezoni smo v Julijskih Alpah organizirali preventivno akcijo s tematiko opozarjanje in svetovanja v gorah, v februarju pa preventivno aktivnos na temo varnosti na smučiščih. V decembru smo v zvezi problematike pirotehnike pod sloganom »Ne meči petard. Bodi zvezda!« izvedli predavanja za učence osnovnih in srednjih šol. Glede varnosti cestnega prometa smo tekom leta v sodelovanju z več občinskimi sveti za preventivo in vzgojo v cestnem prometu organizirali in izvedli preventivno akcijo pod sloganom Hitrost in posledice v prometnih nesrečah, Varno na poti v šolo in domov, Varnost kolesarjev v cestnem prometu, Heroji furajo v pižamah, Igrajmo se za varnost 2023, Moto avantura Ajdovščina, 1000 milj Belih angelov v 24 urah, Grbine so fine in izvedli preventivne prireditve v sklopu obeleženja svetovnega dneva spomina na žrtve prometnih nesreč.

### **2.2.2 Operativno-komunikacijska dejavnost**

Leta 2023 se je število klicev na interventno številko 113 PU Nova Gorica številčno povečalo v primerjavi z letom 2022, in sicer jih je bilo 34.542 (32.957). Povečalo se je je število interventnih klicev 10.189 (9.991) in nujnih interventnih dogodkov – 283 (260). Največ obravnavanih zadev je pri prometni varnosti – 3.263 (3.430), kriminaliteti – 2.064 (2.129) in javnem redu – 2.337 (2.105).

Povprečen čas prihoda policistov na interventni dogodek je za nujne klice 15 minut in 30 sekund (14 minut in 36 sekund). Reakcijski časi so se v preteklih letih zniževali, v letu 2023 pa so se povprečno dvignili za skoraj minuto, k čemer najbolj izstopajo reakcijski časi na nujne interventne dogodke s področja prometa, dogodkov in pojavov ter orožja in streliva. Najhitrejši reakcijski čas je s področja mejnih zadev. To je lahko posledica gostitve interventnih dogodkov, manjšega števila mobilnih policijskih patrulj, obveznega zadrževanja prometnih patrulj na hitri cesti H4 in razgibanosti območja cestnih povezav glede na oddaljenost policijskih enot oziroma patrulj od kraja interventnega dogodka. Povprečni čas zvonjenja na interventno številko 113 znaša 6,5 (6,2) sekunde. Klici na interventno številko 113 so se v letu 2023 povečalo za 1.585 klicev. in so posledica klicev dveh oseb (državljanov Slovenije, ki sta zlorabljata klice na interventno številko) Boljša je uporaba radijskega omrežja Tetra, po nudeni strokovni pomoči policijskim enotam v letu 2023.

### **Forenzična in kriminalistično-tehnična dejavnost**

Kriminalistični tehniki so nudili strokovno kriminalistično-tehnično pomoč pri vseh ogledih krajev kaznivih dejanj, ki jih je opravil preiskovalni sodnik ali kriminalist SKP PU Nova Gorica. Strokovno pomoč so nudili lokalnim kriminalistom in drugim policistom, ki so za zaprosili zanjo oziroma niso strokovno usposobljeni za zavarovanje določenih vrst sledi. Strokovno pomoč so zagotavljali tudi pri dogodkih s hujšimi posledicami, predvsem pri prometnih nesrečah s smrtnim izidom ali pobegom, pri samomorih, sumljivih primerih smrti in hujših delovnih nezgodah.

Skupno število vseh ogledov na PU Nova Gorica se je v letu 2023 v primerjavi z letom poprej zmanjšalo za 8,5 % in znaša 817 (747) ogledov. Kljub padcu števila ogledov na PU Nova Gorica je število ogledov, ki jih je opravil OKT SKP PU Nova Gorica, ostalo isto (190 ogledov). OKT je kljub temu opravil kar 25,4 % (23,2 %) vseh ogledov na PU Nova Gorica.

Po sledeh smo v letu 2023 odkril 50 (5) storilcev. Večina storilev je bila odkrita po sledeh DNK (48).

Lani je bilo skupno število kriminalistično-tehnično obdelanih manj osumljencev 87 (103). Za 28,3 % se je povečalo število opravljenih preliminarnih testov – 267 (208). V letu 2023 smo opravli tudi 28 (41) prepoznav oseb po fotografijah, od tega je bilo 14 uspešnih.

Zaradi kadrovskih težav policijskih postaj in OKT lani OKT SKP PU Nova Gorica ni izvedel nobenega trimesečnega usposabljanje za policiste oglednike.

### **Analitska dejavnost**

Štirimesečno smo pripravljali dokumente z oceno doseganja ciljev policije na posameznih operativnih področjih oz. splošnih policijskih nalog (vzdrževanje javnega reda in miru, varnost cestnega prometa, nadzor državne meje in tujci, policijsko delo v skupnosti), ki so bili podlaga za usmerjanje operativnega dela v smeri doseganja ciljev.

SKP PU Nova Gorica je izdelal 95 uradnih zaznamkov o ugotovljenih dejstvih in okoliščinah (6,7-odstotni porast glede na leto 2022) ter 12 analiz (7,7-odstotni upad glede na leto 2022), največ po organizirani (prepovedane droge, trgovine z orožjem in trgovine z ljudmi) in gospodarski kriminaliteti, sledi problematika ropov, vlomov v stanovanja in stanovanjske hiše. Poleg tega je SKP mesečno izdeloval preglede stanja preiskanosti kaznivih dejanj po posameznih policijskih postajah. Prav tako je SKP spremljal stanje na področju operativnih informacij (porast vnosov za 23,2 % glede na leto 2022). Poleg tega pripravljamo štirimesečne analize o doseganju ciljev na področju kriminalitete.

### **Nadzorna dejavnost**

Na PPIU Nova Gorica je bil opravljen splošni nadzor, ki je bil načrtovan skladno z letnim načrtom dela PU Nova Gorica za 2023. Opravljenih je bilo tudi 10 strokovnih nadzorov in 1 nadzor nad delom uslužbencev.

Predstojniki policijskih enot so bili po končanih nadzorih ustno seznanjeni s temeljnimi ugotovitvami nadzorov, v poročilih o opravljenem nadzoru pa jim je bilo najpogosteje odrejeno, da z ugotovitvami seznanijo policiste na delovnih sestankih, strokovnih posvetih ali odpravah na delo. Za odpravo pomanjkljivosti, ugotovljenih v nadzorih so enote pripravile načrte za odpravo ugotovljenih napak in dodatna usposabljanja policistov.

* + 1. Spremljanje izvajanja policijskih pooblastil in ogrožanja policistov

Policisti so zaradi preprečitve nadaljevanja kršitve ali iz drugih zakonskih razlogov odredili odvzem prostosti 111 (89) osebam. Do 12 ur po prvem odstavku 64. člena ZNPPol (zaradi motenja ali ogrožanja javnega reda) niso pridržali nobene osebe - (2). Do 12 ur po prvem odstavku 64. člena ZNPPol (druga alineja prvega odstavka 64. člena) in sicer zaradi kršitve prepovedi približevanja je bila pridržana 1 (0) oseba. Do 48 ur je bilo zaradi sprejema oziroma izročitve osebe tujim varnostnim organom (prvi odstavek 64. člena ZNPPol) pridržanih 11 (13) oseb. Na podlagi drugega odstavka 109. člena Zakona o prekrških (ZP-1) je bilo pridržanih 30 (24) kršiteljev. Po drugem odstavku 110. člena Zakona o prekrških (pridržanje s privedbo) sta bila pridržana in privedena 2 (1) kršitelja. Po Zakonu o kazenskem postopku je bilo do 48 ur (drugi odstavek 157. člena ZKP) pridržanih 47 (35) oseb, do 6 ur (prvi odstavek 157. člena ZKP - odvzem prostosti in privedba) pa je bila v letu 2023 odvzeta prostost 2 (1) osebama. Število pridržanj po 24. členu Zakona o pravilih cestnega prometa (ZPrCP) je bilo večje in sicer 18 (13) oseb.

V 90 (85) primerih so policisti uporabili 203 (186) prisilna sredstva proti 90 (93) osebam. Uporaba prisilnih sredstev se je glede na število primerov povečalo za 5,9 %. Število oseb, zoper katere so bila uporabljena prisilna sredstva, je manjše za 3,2 %. Število vseh uporabljenih prisilnih sredstev je večje za 9,1 %. Struktura uporabljenih prisilnih sredstev se bistveno ne spreminja. Od prisilnih sredstev so bila uporabljena sredstva za vklepanje in vezanje - 76 (83), telesna sila - 120 (99), plinski razpršilec - 5 (1), palica - 0 (2), sredstva za prisilno ustavljanje prevoznih sredstev - 1 (0) ter strelno orožje 0 (1). Vodje PP so med preverjanjem uporabe prisilnih sredstev ugotovili, da so policisti vsa prisilna sredstva uporabili zakonito.

Obravnavano je bilo 7 (9) kaznivih dejanj napada na policiste, pri katerih je bilo napadenih 6 (12) policistov. V nobenem izmed napadov ni bilo neposredno ogroženo življenje policistov. Pri uporabi prisilnih sredstev je bil poškodovanih 5 (12) policistov (policisti so bili v 4 primerih lažje telesno poškodovani, v 1 primeru pa je policist dobili vidne zunanje znake poškodbe) in 14 (14) kršiteljev (v 3 primerih je bil kršitelj lažje telesno poškodovan, v 11 primerih pa so kršitelji dobili vidne zunanje znake poškodbe). Evidentirane so bile 3 (1) grožnje policistom.

### **Reševanje pritožb**

Občani so v letu 2023 zoper postopke policistov podali šestnajst (16) pritožb. V sedmih (7) primerih je bilo ugotovljeno, da ne gre za pritožbo po določilih ZNPPol. V treh (3) primerih je šlo za prepozno vloženo pritožbo. V enem (1) primeru pritožnica ni dopolnila nerazumljive pritožbe. Ena (1) pritožba se je obravnavala neposredno pred senatom (ker je bil v postopku udeležen otrok), rešene so bile tudi tri (3) pritožbe neposredno pred senatom iz leta 2022. V vseh primerih je bila pritožba neutemeljena. Štiri (4) pritožbe so bile zaključene z uspešnim pomiritvenim postopkom, en (1) pomiritveni postopek je bil neuspešen in se ni nadaljeval pred senatom.

Pritožniki so vložili pritožbe zoper postopke policistov s področja cestnega prometa in javne varnosti, pritožbeni razlogi pa so bili neustrezna komunikacija, neukrepanje, uporaba pooblastil in prisilnih sredstev.

### **Notranje preiskave**

Načrtovane naloge spremljanja in analiziranja vseh zadev, povezanih z notranjo varnostjo, so se tudi v letu 2022 ob zaznanih pojavih izvajale dosledno.

Oddelku za preiskovanje in pregon uradnih oseb s posebnimi pooblastili Specializiranega državnega tožilstva Republike Slovenije, ki je pristojen za pregon kaznih dejanj, katerih so osumljene uradne osebe zaposlene v Policiji, sta bili v nadaljnjo obravnavo odstopljeni 2 prijavi kaznivega dejanja za 4 uradne osebe, ki so zaposlene v policiji.

###

### **2.2.9 Informacijska in telekomunikacijska dejavnost**

Leta 2023 so na področju informacijske dejavnosti izvajali redne servise opreme, odpravljali napake in nudilo strokovno pomoč uporabnikom. Redno so nameščali varnostne popravke na podatkovne strežnike.

Na področju radijskih zvez so delavci OIT sodelovali pri zagotavljanju radijskih povezav na športnih prireditvah, npr. na kolesarskih dirkah Velika nagrada Nove Gorice in Vipavske doline.

Na področju telefonskih komunikacij smo mesečno izvajali preizkuse delovanja rezervnega telefonskega sistema OKC 113. Opravljali smo manjša popravila opreme za mobilno komuniciranje ter nameščali programska oprema na te naprave.

Na področju tehničnega varovanja objektov policije so se redno izvajali pregledi sistemov ter odpravljale napake v delovanju.

Na področju elektronskih naprav so se redno izvajala preverjanja in nastavljanja alkoskopov ter pravočasno dostavljali merilniki hitrosti, etilometri in CO2 testerji na overitve.

### **2.2.10 Kadrovske in organizacijske zadeve**

Na PU Nova Gorica je bilo 31. decembra 2023 skupno sistemiziranih 446 delovnih mest, zasedenih je bilo 304 delovnih mest. Zasedenost delovnih mest na PU Nova Gorica je bila 68-odstotna.

V letu 2023 smo zaposlili 11 strokovno tehničnih uslužbencev in enega uradnika. 17 delavcem je prenehalo delovno razmerje.

Na zdravstvene preglede je bilo napotenih 125 (61) delavcev. Pri javnih uslužbencih se je izvajalo redno cepljenje proti klopnemu meningoencefalitisu, hepatitisu B in C.

V PU Nova Gorica je bilo konec leta 2023 zaposlenih 17 invalidov.

### **Izobraževanje, izpopolnjevanje in usposabljanje**

Policijska uprava je sama organizirala in izvedla usposabljanja policistov za področja, kjer se je izkazala potreba po dodatnem usposabljanju: policijsko delo v skupnosti, delo z merilnikom hitrosti ProLaser4, delo v operativnem štabu policije, delo z merilnikom alkohola znamke Draeger Alcotest 9510 SI, delo z merilnimi napravami za tehtanje osnih obremenitev in skupnih mas motornih vozil, izvedli nadaljevalno in dopolnilno usposabljanje pomožnih policistov. Prav tako je potekalo dodatno usposabljenje glede pritrjevanja in nalaganje tovora, usposabljenja po programu Proglis II (odkrivanje ponarejenih dokumentov), usposabljanje za uporabo AED in temeljnih postopkov oživljanja ter usposabljanje za preiskovanje nasilja v družini.

Dva policista sta bila napotena na usposabljanje za izpit iz vodenja in odločanja v prekrškovnem postopku. Štirje policisti so bili napoteni na pripravo za izpit iz upravnega postopka, ki ga morajo opraviti do oktobra 2024. Policisti so opravili usposabljanje s področja obravnave in varovanja tajnih podatkov.

Osem policistov in policistk se je udeležilo obveznega usposabljanja za imenovanje v naziv. Dva kriminalista sta se udeležila praktičnega dela kriminalističnega tečaja.

24 javnih uslužbencev se je udeležilo osnovnega tečaja prve pomoči za javne uslužbence MNZ z organoma v sestavi.

Leta 2023 sta usposabljanje po programu Vodenje v policiji zaključila dva udeleženca (18. in 19. generacije).

V letu 2023 je zaključilo izobraževanje osem (8) študentov rednega študija višješolskega programa Policist. V okviru 13. generacije izrednih študentov VPŠ se je izobraževala ena policistka (zaključek predviden v letu 2024). Dva policista sta bila v oktobru 2023 napotena v okviru 14. skupine policistov SR - NDM na izredni študij (zaključek je predviden v novembru 2024).

V času od junija do oktobra 2023 je na posameznih PP praktično izobraževanje opravljalo 18 kandidatov za policiste 7. in 8. generacije (VPŠ). Pripadniki Posebne policijske enote PU Nova Gorica so izvedli vsa načrtovana usposabljanja.

Mesečno so na območju policijske uprave potekala usposabljanja policistov v okviru praktičnega postopka in samoobrambe. Matične policijske enote so teoretične vsebine usposabljanj v tem okviru izvajale same po programu, ki sta ga določili GPU in mesečno PU Nova Gorica. Prav tako so bila v letu 2023, v skladu s programom GPU in odločbo PU Nova Gorica, izvedena načrtovana usposabljanja policistov za ravnanje in rokovanje s službeno pištolo in dolgocevnim orožjem.

### **Finančno-materialne zadeve**

Izvajanje nalog na področju finančno-materialnega poslovanja je v letu 2023 potekalo v načrtovanih okvirih. V letu 2023 se je v okviru tekočega vzdrževanja izvedlo načrtovana vzdrževalna dela. S finančnimi sredstvi, ki so bila na področju investicijskega vzdrževanja dodeljena PU Nova Gorica se je izvedlo vse načrtovane naloge in sicer obnova večnamenske dvorane ter zamenjava dotrajanih vrat pomožnih objektov na sedežu uprave.

### **2.2.13 Mednarodno sodelovanje**

V letu 2023 je Policijska uprava Nova Gorica, na skupnih sestankih z italijanskimi varnostnimi organi, obravnavala predvsem operativno problematiko v zvezi s čezmejno kriminaliteto in ilegalnimi migracijami. Skupna srečanja so namenjena izmenjavi informacij in reševanju pomembnih varnostnih vprašanj. Hitro in učinkovito medsebojno obveščanje je podlaga za uspešno in učinkovito policijsko delo na obeh straneh državne meje.

### **Odnosi z javnostmi**

Odnosi s predstavniki medijev so bili v letu 2023 dobri. Predstavniki medijev na lokalni in nacionalni ravni so bili v veliko pomoč tudi pri promociji različnih preventivnih dejavnosti in predstavljanju policijskega dela. PU Nova Gorica je medijem ponudila vrsto različnih podatkov, omogočila izjave ter prispevke različnih strokovnih služb in PP z območja uprave. S pomočjo strokovnih služb je policijska uprava pripravljala in pošiljala odgovore tudi občanom, ki so vprašanja pošiljali po uradni elektronski pošti novogoriške PU, prek Sektorja za odnose z javnostmi GPU oz. preko drugih komunikacijskih kanalov [več o delu na področju odnosov z javnostmi v statistični prilogi]. Izjave za javnost oz. novinarske konference so bile izvedene glede na večjo medijsko odmevnost varnostnega dogodka: o aktivnostih policije v zvezi z iskanjem pogrešanega 21-letnega moškega iz Kopra, uspešno zaključene obsežne kriminalistične preiskave s področja prepovedanih drog na območju Ajdovščine in Ljubljane, izjava za javnost glede varne uporabe in preprečevanje negativnih posledic zaradi uporabe pirotehničnih izdelkov.

Prav tako smo nudili medijsko podporo pri izvedbi različnih preventivnih, promocijskih aktivnosti in dogodkih povezanih s policijskim delom. Na intranetu policije smo objavljali različne prispevke o delu in življenju policistov, dogodkih, športnih aktivnostih, kadrovskih zadevah, zahvale itd. Omenjene prispevke smo posredovali tudi na spletno stran Policije. Posamezne vsebine smo objavljali tudi preko socialnega omrežja FB PU Nova Gorica. Predstavnik za odnose z javnostmi je skupaj z drugimi člani Delovne skupine za promocijo zaposlovanja v policiji izvajal aktivnosti v zvezi s promocijo policijskega poklica.

Pri obveščanju širše javnosti so bile uporabljene različne vrste komunikacije: pošiljanje raznih podatkov in informacij po telefonu in elektronski pošti, objave na medmrežju [na spletni strani policije, Twitterju in Facebooku], na intranetu policije in v reviji Varnost ter neposredno in posredno javljanje v radijske,in televizijske programe ter programe elektronskih medijev.

Pri obveščanju širše javnosti so bile uporabljene različne vrste komunikacije: pošiljanje raznih podatkov in informacij po telefonu in elektronski pošti, objave na medmrežju [na spletni strani policije, Twitterju in Facebooku], na intranetu policije in v reviji Varnost ter neposredno in posredno javljanje v radijske in televizijske programe ter programe elektronskih medijev.

### **Dejavnost specializiranih policijskih enot**

Evidentirali smo 7 aktiviranj na območju PU Nova Gorica, sicer pa je bila PPE PU Nova Gorica (sestav I in II) v letu 2023 skupaj aktivirana v 14 (10) primerih. Enota je bila v sedmih primerih aktivirana za pomoč drugim PU za varovanje javnih shodov in športnih prireditev na območju PU Ljubljana, PU Kranj, PU Celje in PU Maribor.

Sestav III (GE) je bil aktiviran v 60 (48) primerih. Policisti iz sestava Gorske enote (GE) so dejavno sodelovali pri iskanju oseb v gorah in na drugih težko dostopnih območjih, v ekipi za helikoptersko reševanje ter pri ogledih nesreč in preiskavi sumov kaznivih dejanj na težko dostopnih terenih. Prav tako sodelujejo pri preventivnih aktivnostih v gorah.

 Evgen Govekar

 direktor

 višji policijski svetnik

Priloga 1: *Statistični podatki za leto 2023*

1. Datum prvega zaključnega dokumenta ne določa vsebine. Pri posameznem kaznivem dejanju je vedno prikazana zadnja vrednost ob zajemu statističnih podatkov iz evidence kaznivih dejanj. [↑](#footnote-ref-1)
2. Primerjalni podatki za leto 2022 so v oklepaju. [↑](#footnote-ref-2)